DM बने तो बांदा जिले का वोटिंग 10% बढ़ा दिया, अब बना रहे हैं मॉडल गांव
The story of IAS Hiralal director of NHM who is building a model village, दैनिक भास्कर की टीम ने यूपी नेशनल हेल्थ मिशन के एडिशनल मिशन डॉयरेक्टर डॉ. हीरालाल से बात की। उनके जीवन के हर पहलू को जाना। उस वक्त को भी जब उन्हें अपने पढ़ने के लिए केरोसीन ब्लैक में खरीदना पड़ता था।
एक मॉडल गांव क्या होता है? आपका जवाब होगा- गांव में सड़क हो। हॉस्पिटल हो। बिजली हो। पानी हो। लेकिन IAS हीरालाल इसे पूर्ण विकास नहीं मानते। उनके विकास का पैमाना अलग और असरदार है। असरदार इतना कि आज प्रदेश में चर्चा हो रही। लेकिन यह सब एक दिन या फिर एक महीने में नहीं हुआ। वक्त लगा। पूरे जीवन का अनुभव लगा। अनुभव भी ऐसा जिस पर आज की पीढ़ी यकीन भी न कर पाए।
दैनिक भास्कर की टीम ने यूपी नेशनल हेल्थ मिशन के एडिशनल मिशन डॉयरेक्टर डॉ. हीरालाल से बात की। उनके जीवन के हर पहलू को जाना। उस वक्त को भी जब उन्हें अपने पढ़ने के लिए केरोसीन ब्लैक में खरीदना पड़ता था। अधिकारी बने तो अपने ही अधिकारी पर कार्रवाई कर दी। बांदा में डीएम बने, तो वोटिंग प्रतिशत 10% तक बढ़ा दिया। ऐसी तमाम कहानियां हैं, जो रोचक तो हैं ही साथ ही साथ ही प्रेरणा देती हैं। आइए एकदम शुरू से पूरी कहानी जानते हैं...
गांव में बिजली नहीं थी इसलिए दोपहर तालाब में बीतता
बस्ती जिले का एक ब्लॉक है साऊघाट। इसी ब्लॉक में बागडीह गांव है। 1966 में पशु चिकित्सालय में कंपाउंडर रहे राम अजोर के घर हीरालाल का जन्म हुआ। उस वक्त न गांव में कोई स्कूल था और न ही बिजली। गांव से करीब 3 किलोमीटर दूर एक प्राइमरी स्कूल था हीरालाल वहीं जाकर पढ़ने लगे। आगे चलकर क्या बनना है इसे लेकर कुछ भी क्लियर नहीं। कोई पूछे तो कभी पुलिस तो कभी डॉक्टर बनने की बात कहते।
उस वक्त को याद करते हुए हीरालाल कहते हैं, "तब गांव में बिजली नहीं थी। मिट्टी के तेल को शीशी में भरकर दीया बनाते और पढ़ते थे। सरकार तय करती कि हर परिवार को 5 लीटर तेल मिलना चाहिए। लेकिन गांव का कोटेदार कभी 2 तो किसी महीने 3 लीटर दे देता। इससे काम नहीं चलता था, इसलिए तेल ब्लैक में खरीदना पड़ता था। उस वक्त ब्लैक में एक लीटर तेल 15 रुपए का मिलता था। हमारे पास इसके अलावा कोई विकल्प था ही नहीं।"
हीरालाल बताते हैं कि गांव में एक तालाब था। गर्मियों में यही राहत का एक जरिया था। गांव की आधी आबादी दोपहर में इसी तालाब के अंदर नजर आती। मैं खुद 2-2 घंटे इसी तालाब में नहाता रहता। पिताजी से डर लगता था, क्योंकि वह गलती होने पर पीट देते थे। वह नौकरी में थे इसलिए पढ़ाई पर विशेष ध्यान देने को कहते। लेकिन क्या पढ़ना है इसकी जानकारी नहीं दे पाते? 8वीं के बाद मेरा सिलेक्शन राजकीय इंटर कॉलेज बस्ती में हो गया। वहां मुफ्त में हॉस्टल मिल गया। 100 रुपए महीना स्कॉलरशिप अलग से मिलती थी।
बिना बताए इलाहाबाद यूनिवर्सिटी की पढ़ाई छोड़ दी
12वीं के बाद इलाहाबाद यूनिवर्सिटी में बीएससी में एडमिशन लिया। कोचिंग की लेकिन मन नहीं लगा और पढ़ाई छोड़ दी। इसके बाद हीरालाल ने बीटेक और एमटेक कर रहे थे तभी NTPC में नौकरी लगी और उसे भी छोड़ दिया। हालांकि हीरालाल का सपना अधिकारी बनना था और यह सपना 1994 में पूरा हुआ। हीरालाल यूपी पीसीएस में सिलेक्ट हुए। वह अपने क्षेत्र के पहले ऐसे व्यक्ति थे जिसने इतनी बड़ी सफलता हासिल की हो।
कभी अपने अर्दली को हटाया तो कभी अधिकारी पर ही कार्रवाई कर दी
हीरालाल की छवि अच्छे अधिकारियों में थी। बाराबंकी के हैदरगढ़ में उन्हें SDM बनाया गया। आते ही तहसीलदार के अर्दली को हटा दिया। क्योंकि अर्दली को वहां के मुकदमों की जानकारी थी और वह तहसील के अंदर ही दलालों को सारी बात बता देता था। उसे हटाया तो सारे वकील धरने पर बैठ गए। सारे BDO हीरालाल को हटाने के लिए DM के पास पहुंच गए। नतीजा ये हुआ कि हीरालाल को वहां से हटाकर मुख्यालय भेज दिया गया।
हीरालाल अपनी किताब डायनमिक डीएम में लिखते हैं, "मैं बरेली के बहेड़ी में SDM बना, तो वहां पता चला कि प्राइवेट बीनस चीनी मील में घटतौली हो रही। मैने जांच की तो सही पाया। मैने मील मालिक के खिलाफ FIR करवा दिया।
ये बात उस आदमी से ज्यादा डीएम को बुरी लगी। क्योंकि मील वाले से डीएम के अच्छे संबंध थे। कार्रवाई के दौरान ही मेरा ट्रांसफर जिले के बाहर हुआ, लेकिन घटतौली का भंडाफोड़ होने से लोग मेरे समर्थन में आ गए। मजबूरन मेरा ट्रांसफर रुक गया और इसके बाद तो मैंने कई जरूरी काम किए।"
बांदा में काम में तेजी दिखी तो नाम 'डायनामिक डीएम' हो गया
हीरालाल बताते हैं, 2016 में मैं IAS प्रमोट हो गया और बांदा में डीएम के पद पर पोस्टिंग हुई। यहां लोगों ने मीडिया ने लंबे समय बाद ऐसा DM देखा जो भाग-दौड़ के काम कर रहा है। 2019 में एक मीडिया हाउस ने मुझे लेकर स्टोरी बनाई और उसका शीर्षक रखा, डायनामिक डीएम। इसके बाद लोग मुझे डायनामिक डीएम ही कहने लगे। मैने जब किताब लिखी तो यही नाम सबसे सही लगा।
बांदा बदलाव को अपने सामने देख रहा था
डीएम हीरालाल ने डेढ़ साल के अंदर 18 लाख आबादी वाले बांदा जिले की तस्वीर बदल दी। उन्होंने पानी बचाओ की जो मुहिम छेड़ी उसका असर यह हुआ कि जिले में पानी का लेवल 1.34 मीटर बढ़ गया। जेल की गतिविधियों को ऐसा सुधारा कि वह प्रदेश में नंबर वन हो गया। किसानों को जागरूक किया। उन्हें जमीन के हिसाब से फसलों को लगाने की सलाह दी। इसका असर यह हुआ कि जिले में फसल उत्पादकता 18.5 फीसदी बढ़ गई।
पीएम नरेंद्र मोदी 2019 के लोकसभा चुनाव से पहले बांदा में चुनाव प्रचार करने पहुंचे थे। डीएम हीरालाल की तारीफ करते हुए कहा था, "सुना है कि आपके यहां के डीएम ने बहुत सारे काम कर दिए। अब वो 90% वोटिंग का संकल्प ले रहे हैं।"
हालांकि 90 फीसदी का संकल्प तो नहीं पूरा हुआ, लेकिन जिले में 10 प्रतिशत वोटिंग की ऐतिहासिक बढ़ोतरी दर्ज हुई। वोटिंग के लिए लोगों को इस कदर जागरूक किया कि पूरे जिले में वोट 10 फीसदी बढ़ गया। जिले के कुल दिव्यांग वोटर 9154 में से 7813 दिव्यांगों ने मतदान किया। मतलब कुल आबादी का 85% वोट दर्ज हुआ।
31 अगस्त 2018 को शुरू हुई डीएम पद की पारी 24 फरवरी 2020 को खत्म हुई। उसके बाद हीरालाल को नेशनल हेल्थ मिशन के एडिशनल मिशन का डायरेक्टर बना दिया गया। मार्च 2020 में कोरोना ने दस्तक दी और फिर डॉ. हीरालाल ने गांव को मॉडल बनाने का क्रम शुरू किया।
मॉडल गांव के रूप में गांधी-कलाम के सपने पूरे करना लक्ष्य
हमने डॉ. हीरालाल से पूछा कि ये मॉडल गांव का कॉन्सेप्ट क्या है? उन्होंने कहा, "महात्मा गांधी कहते जब तक गांव विकसित नहीं होगा, देश विकसित नहीं होगा। गांव को विकसित बनाने के लिए वह गांव स्वराज कॉन्सेप्ट लेकर आए थे। पूर्व राष्ट्रपति एपीजे अब्दुल कलाम साहब भी कुछ ऐसा ही कॉन्सेप्ट लेकर आए थे। लेकिन यह थ्योरी थी। हम प्रैक्टिकली गांव को मॉडल बनाने के लिए काम कर रहे हैं। एक लाइन में कहें तो- गांधी का गांव को लेकर जो सपना था उसे हम पूरा करने की कोशिश कर रहे हैं।"
आइडिया कहां से आया? इस सवाल के जवाब में वह कहते हैं, बांदा में जब डीएम था तो मैने गांवों को बदलने का प्रयास किया। नतीजा ये हुआ वहां जलस्तर एक मीटर से ज्यादा बढ़ गया। लोग वोटिंग के प्रति जागरूक हुए। सड़क-स्वास्थ्य को लेकर अपनी आवाज उठाने लगे।
गांव का विकास होता क्यों नहीं? इस सवाल के जवाब में हीरालाल कहते हैं, लोगों को विकास की परिभाषा नहीं पता। वह सड़क बनने और हॉस्पिटल बनने को ही पूर्ण विकास मान लेते हैं। उन्हें पानी बचाना विकास नहीं लगता। गांव झगड़ा मुक्त रहे उन्हें विकास नहीं लगता। गांव में हरियाली हो इसे वह विकास नहीं मानते। फिर जो सबसे बड़ी दिक्कत है वह ये कि लोगों को लगता है, विकास की जिम्मेदारी सिर्फ प्रधान और लेखपाल की है लेकिन सिर्फ उनके विकास करने से नहीं होगा। जब सब आगे बढ़ेंगे तभी विकास होगा।
एक मॉडल गांव कैसा होना चाहिए? इस सवाल के जवाब में वह कहते हैं, "हमने गांव का घोषणा पत्र तैयार किया है। इसमें कुल 25 प्वाइंट दिए हैं जो होने से गांव को मॉडल गांव समझा जाता है। इसमें एक प्वाइंट कोई अनपढ़ न रहे भी है। इसके अलावा आत्मनिर्भर, जैविक उत्पाद, मंडी, मेड़ पर पेड़ जैसे प्वाइंट शामिल हैं।" हीरालाल आखिर में कहते हैं, गांव वालों में विकास की मांग ही नहीं है। उन्हें पता ही नहीं कि विकास क्या है? जिन्हें पता है उन्हें लगता है कि विकास करने का काम सिर्फ प्रधान का है।
फिलहाल मॉडल गांव के लिए डॉ. हीरालाल ने एक टीम बना दी है। वह हर साल इसके परफॉर्मेंस पर रिपोर्ट जारी करती है। यूपी में तो काम चल ही रहा साथ ही देश के अलग-अलग हिस्सों में भी लोग मॉडल गांव का घोषणा पत्र डाउनलोड कर रहे हैं। अब तक करीब 5 हजार से ज्यादा लोग जुड़ चुके हैं। ये वो लोग हैं जो अपने गांव का विकास चाहते हैं। अगर आप भी चाहते हैं तो modelgaon.org के जरिए इस मिशन से जुड़ सकते हैं।
आखिर में यह फोटो देखिए, हीरालाल इसमें लोगों को मॉडल गांव की बातें बता रहे हैं। 
